A palesztin elnökkel tárgyalt az egyiptomi
Mahmúd Abbász palesztin elnökkel tárgyalt szerdán Kairóban a múlt hónapban hivatalba lépett egyiptomi államfő.
Mohamed Murszi megfigyelők szerint szeretné elkerülni azt a látszatot, hogy a két, egymással vetélkedő palesztin csoport, a Ciszjordániát irányító Fatah és a Gázai övezetet uraló Hamász közül az utóbbit részesíti előnyben. Az iszlamista Hamász mozgalom anyaszervezete a pánarab Muzulmán Testvériség, amelyhez Murszi is tartozik.

Az egyiptomi elnök csütörtökön Háled Mesaal Hamász-vezért fogadja Kairóban. A Hamász és a Fatah több évi szembenállás után tavaly egyiptomi közvetítéssel, Kairóban írt alá megbékélési megállapodást, amely azonban írott malaszt maradt.

Murszi a kampányban azt ígérte, változtat elődje, a népfelkeléssel megbuktatott diktátor, Hoszni Mubarak Palesztina-politikáján. Mubarak a Fatahot támogatta, mert fenyegetést látott a Hamászban.

Az iszlamista mozgalom kitörő örömmel fogadta, hogy a Muzulmán Testvériség jelöltje győzött az egyiptomi elnökválasztáson. Azt remélték, az új egyiptomi elnök megszünteti a Gázai övezetet sújtó utazási és kereskedelmi korlátozásokat, de ez egyelőre várat magára.
Egyiptom palesztin elnök Palesztina Mohamed Murszi Mahmúd Abbász